**Ióannes Zónaras** (iné mená pozri nižšie; \* koniec 11. storočia – † medzi 1162 až 1166/1180) bol vysoký byzantský úradník, kronikár, teológ, kánonista a mních. Spolu s Aristénom a Balsamónom patrí k trom najväčším byzantským kánonistom.

Napísal kroniku *Epitomé historión* (*Historická príručka* alebo *Prehľad dejín*). Známou je aj jeho zbierka byzantského kánonického práva. Jeho diela sa vyznačujú vysokou erudíciou a odkazmi na početné pramene.

Mená
----

* starogr. Ίωάννης Ζωναρα̃ς (/Ζωνάρας) – prepis podľa PSP: **Ióannes Zónaras**; iné prepisy: *Ioannes Zonaras*, *Joannés Zónaras*, *Ióannis Zónaras*
* slovenské mená: **Ján Zonaras**, **Ján Zonar**,
* lat. *Ioannes Zonaras*

Život
-----

O Zónarovej mladosti sa mnoho nevie, informácie o jeho živote pochádzajú predovšetkým z jeho kroniky. Pochádzal z aristokratického rodu Zónarovcov. V literatúre sa vyskytuje rôzne datovanie jeho života. Dnes je isté, že žil aj po roku 1162, keďže v jednom zo svojich diel spomína druhé manželstvo Manuela I. Komnéna.

Za vlády cisára Alexia I. zastával dôležité úrady *droungaria* a prvého sekretára (*prótoasekrétis*) na cisárskom dvore. Po smrti cisára Alexia I. v roku 1118 odišiel žiť do Kláštora svätej Glykérie. Podľa prameňov je sporné, či išlo o kláštor na ostrove İncir Adası alebo na hore Athos, hoci pravdepodobnejším sa zdá byť ostrov. Sám sa v kronike sťažuje, že v divočine je pre neho ťažké získať knihy potrebné na prácu na kronike a nazýva sa *„vyhnancom"*. Podľa jednej z teórií vo vyhnanstve skončil preto, že bol nasledovníkom Anny Komnény.

Dielo
-----

Alexios IV. Alexios V. a Theodor I. v ilustrovanom manuskripte Zónarovej kroniky (neskoršie dielo s dodatkami)
### Historiografia

* *Epitomé historión* (gr. Ἐπιτομὴ Ἱστοριῶν, slov. *Historická príručka* alebo aj *Prehľad dejín*)

Dielo v 18 knihách opisuje dejiny sveta od jeho stvorenia do Zónarových čias (konca vlády Alexia I. Komnéna). V starších obdobiach vychádza z viacerých diel, z ktorých mnohé sa inak nezachovali. Okrem iných čerpá z Hérodota, Arriana, Plutarchu, či Starého zákona a raných kresťanských historikov. Ďalej napr. z diela Theofana Vyznávača, Geórgia Hamartóla. V novšom období najmä z diel Psella a Skylitza), ktorých poznatky systematizoval a pretriedil.

Na rozdiel od jeho súdobej historičky Anny Komnény, dcéry cisára Alexia I. sa na vládu cisára Alexia I. pozerá kritickejšie. Jeho dielo bolo už v stredoveku preložené do srbčiny/slovanského liturgického jazyka a v renesancii dokonca do latinčiny.

Z hľadiska chronológie na Zónara nadviazal Nikétas Choniates. Výrazne ovplyvnil Kónstantina Manassésa, Michaéla Glyka či Efraima.

### Ďalšie diela

Komentár *Synopsis canonum* k prameňom kánonického práva (nazývaný aj Zinar)

Komentár je jedným z najpozoruhodnejších diel byzantskej kánonistiky. Komentuje kánony všeobecných a lokálnych koncilov do 9. storočia, ku ktorým pripojil pravidlá cirkevných otcov. Dodnes je uznávanou autoritou v pravoslávnej kánonistike.

Niekoľko hagiografií (napr. o svätej Eupraxii), kánon o Bohorodičke a niekoľko homílií

Zónarovi boli pripočítavané i ďalšie diela, Zónarovo autorstvo však nebolo spoľahlivo dokázané (napr. grécky lexikón nesúci jeho meno).

Referencie
----------

1. 1 2 3 4   BONDAČ, A. G.; POPOV, I. N. IOANN ZONARA. In:  *Pravoslavnaja enciklopedija*. Tom. 24. Ioann Voin – Ioanna Bogoslova Otkrovenije. Moskva : Cerkovo-naučnyj centr „Pravoslavnaja enciklopedija", 2010. [Cit. 2023-10-31]. Dostupné online. ISBN 978-5-89572-044-8. S. 250 – 261.
2. 1 2 3 4 5 6  MOROLLI, D. Ceccarelli. ZONARAS, Jan. In: FARRUGIA, Edward G.; AMBROS, Pavel, ed. *Encyklopedický slovník křesťanského Východu*. Preklad Adam Mackerle. Olomouc : Refugium Velehrad-Roma, 2010. (Prameny spirituality; zv. 15.) ISBN 978-80-7412-019-0. S. 975 – 976.
3. 1 2 3  DOSTÁLOVÁ, Růžena. *Byzantská vzdělanost*. Praha : Vyšehrad, 1990. 415 s. ISBN 80-7021-034-6. S. 208 – 209.
4. 1 2 3 4 5  Zonaras, Ioannes. In: VAVŘÍNEK, Vladimír; BALCÁREK, Petr. *Encyklopedie Byzance*. Praha : Libri; Slovanský ústav AV ČR, 2011. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1. S. 519.
5. 1 2  ZÁSTĚROVÁ, Bohumila. ZÓNARAS. In: BORECKÝ, Bořivoj; DOSTÁLOVÁ, Růžena, a kol. *Slovník řeckých spisovatelů*. 2. přeprac. a dopl. vyd. Praha : Leda, 2006. ISBN 80-7335-066-1. S. 567.
6. 1 2 3  VLADÁR, Vojtech. *Dejiny cirkevného práva*. Praha : Leges, 2017. ISBN 978-80-7502-238-7. S. 263.
7. 1 2 3 4  ZUBKO, Peter. *Prídu mnohí od východu i západu: Podkarpatský Východ v archívoch západnej cirkvi*. Bratislava : Slavistický ústav Jána Stanislava Slovenskej akadémie vied, 2021. ISBN 978-80-89613-39-7. S. 976.
8. ↑  CICHICKA, Helena. Zonaras Jan. In:  *Encyklopedia kultury bizantyńskiej*. Ed. Oktawiusz Jurewicz. Warszawa : Wydawnictwa Uniwersytetu Warszawskiego, 2002. ISBN 83-235-0011-8. S. 501 – 502.
9. 1 2 3 4  ZónarAS, JOHN. In:  *The Oxford Dictionary of Byzantium*. Ed. Alexander P. Kazhdan. New York : Oxford University Press, 1991. ISBN 0-19-504652-8. S. 2229.

Autoritné údaje: * BnF: 132072067
* GND: 118773151
* ISNI: 0000 0004 5612 4491
* LCCN: n86017321
* NK ČR: mzk2009510045
* VIAF: 18151776766218010762
* WorldCat: lccn-n86017321